10. ΑΠΟΦΑΣΙΣ ΥΠΟΥΡΓΟΥ ΕΘΝΙΚΗΣ ΟΙΚΟΝΟΜΙΑΣ Αριθ. 7840/ΔΕΟΣ 144 της 26 Οκτ./6  Νοεμ. 1971 (ΦΕΚ Β΄ 887) Περί της διαδικασίας επιστροφής αντισταθμιστικής εισφοράς κατά την εξαγωγήν προϊόντων, προερχομένων εκ μεταποιήσεως εισαχθεισών εκ του εξωτερικού γεωργικών πρώτων υλών. Έχοντες υπ’ όψιν: 1)Το Ν.Δ. 957/71 «περί Υπουργικού Συμβουλίου και Υπουργείων». 2)Τον Α.Ν. 103/67 «περί επιβολής αντισταθμιστικής εισφοράς επί εισαγομένων γεωργικών προϊόντων» και δη την παρ. 1 του άρθρ. 1 τούτου, καθ’ ην «επί εισαγομένων γεωργικών προϊόντων δύναται να επιβληθή αντισταθμιστική εισφορά κλπ.». Κατά τα παγίως δε κρατούντα, ως «εισαγόμενα» εμπορεύματα νοούνται, κατά τας διατάξεις του Τελωνειακού Κώδικος και των συναφών αυτώ νόμων ,τα εις κατανάλωσιν παραδιδόμενα εμπορεύματα. 3)Το γεγονός ότι η αντισταθμιστική εισφορά αποσκοπεί εις την προστασίαν, εν τη εσωτερική αγορά, της παραγωγής και διαθέσεως των εγχωρίων γεωργικών προϊόντων. 4)Τον Νομ. 2861/54 «περί μέτρων ενισχύσεως της εξαγωγής βιομηχανικών και άλλων εγχωρίων προϊόντων». 5)Το υπ’ αριθ.Δ.5656/24.7.71 έγγραφον του Υπουργείου Οικονομικών περί του τρόπου επιστροφής της αντισταθμιστικής εισφοράς. 6)Το υπ’ αριθ. Π. 14405/97/24.9.71 έγγραφον του ιδίου Υπουργείου, επί προκύψαντος θέματος απαλλαγής εκ της αντισταθμιστικής εισφοράς εμπορεύματος μη παραδοθέντος εις την κατανάλωσιν, αποφασίζομεν: 1.Κατά την εξαγωγήν προϊόντων, προερχομένων εκ μεταποιήσεως εισαχθεισών εκ του εξωτερικού γεωργικών πρώτων υλών, δι’ ας κατεβλήθη κατά την εισαγωγήν αντισταθμιστική εισφορά, επιστρέφηται η εισφορά αύτη, καθ’ ο μέρος επιβαρύνει ταύτα, κατά την διαδικασίαν την προβλεπομένην υπό των διατάξεων του Νόμ. 2861/1954. 2.Απαλλάσσονται της αντισταθμιστικής εισφοράς τα προϊόντα εκείνα τα οποία, δι’ οιονδήποτε λόγον δεν εξέρχονται ελεύθερα εκ των Τελωνειακών χώρων και δεν παραδίδονται εις την κατανάλωσιν. Τυχόν βεβαιωθείσα και μη εισπραχθείσα αντισταθμιστική εισφορά δια προϊόντα της κατηγορίας ταύτης δεν οφείλεται. Η ισχύς της παρούσης άρχεται από της επομένης της δημοσιεύσεώς της δια της Εφημερίδος της Κυβερνήσεως. 